Setelah Baginda mendengar sembah Bendahara demikian itu, maka titah Baginda, "Kita pinta pada mamanda Bendahara, budak-budak lima orang itu, kita hendak jadikan biduanda di dalam." Maka sembah Bendahara, "Daulat tuanku syah alam, patik persembahkanlah budak-budak itu ke bawah duli tuanku, sedangkan patik anak-beranak lagi sedia hamba ke bawah duli yang mahamulia, istimewa pula budak-budak lima orang itu." Maka sembah Bendahara pula, "Budak-budak inilah yang patik sembahkan dahulu." Setelah Baginda mendengar sembah Bendahara demikian itu maka Baginda pun membuka persalinan akan Bendahara dengan pakaian yang indah-indah.